Komisijos reglamentas (EB) Nr. 1472/2002
2002 m. rugpjūčio 13 d.
iš dalies keičiantis Reglamentą (EB) Nr. 174/1999, nustatantį išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 509/2002 [2], ypač į jo 26 straipsnio 3 dalį ir 31 straipsnio 14 dalį,
kadangi:
(1) 2002 m. liepos 29 d. Tarybos reglamentas (EB) Nr. 1408/2002, nustatantis tam tikriems žemės ūkio produktams kai kurias lengvatas Bendrijos tarifinių kvotų pavidalu ir numatantis kai kurių Europos sutartyje su Vengrija numatytų žemės ūkiui taikomų lengvatų koregavimą tam tikriems žemės ūkio produktams, kaip savarankišką ir pereinamojo laikotarpio priemonę [3], numato lengvatas abipusių muitų tarifų kvotų pavidalu, įskaitant Bendrijos grąžinamųjų išmokų tam tikriems pieno produktams panaikinimą. Tam, kad su šia šalimi nesutriktų prekyba ir į ją būtų eksportuojami tik tie produktai, kuriems netaikomos grąžinamosios išmokos, būtina kuo greičiau parengti specialias licencijų išdavimo šiai šaliai priemones. Tuo tikslu, papildant Komisijos reglamento (EB) Nr. 174/1999 [4] VIII priedą su paskutiniais pakeitimais, padarytais Reglamentu (EB) Nr. 1368/2002 [5], nuostatos, taikomos remiantis Reglamento (EB) Nr. 174/1999 20b straipsniu ir 2002 m. liepos 26 d. Komisijos reglamentu (EB) Nr. 1369/2002 dėl leidžiančių nukrypti nuostatų nuo Tarybos reglamento (EB) Nr. 1255/1999 31 straipsnio 10 dalies dėl atvykimo į paskirties vietą įrodymo tuomet, kai taikomos diferencijuotos grąžinamosios išmokos, ir nustatančio tam tikriems pieno produktams skiriamos eksporto grąžinamosios išmokos mažiausios normos nustatymo išsamias taisykles [6], turėtų būti taikomos ir Vengrijai.
(2) Reglamento (EB) Nr. 174/1999 6 straipsnyje yra nustatytas eksporto licencijų galiojimo terminas. Kad suteiktų lengvatų būtų laikomasi, reikėtų numatyti licencijų galiojimo laiko apribojimus, licencijų panaikinimą ir pateiktų užstatų sugrąžinimą.
(3) Kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 174/1999 VIII priedas keičiamas šio reglamento priedu.
2 straipsnis
Licencijos, Reglamento (EB) Nr. 174/1999 VIII priede išvardytiems produktams išduotos iki šio reglamento įsigaliojimo dienos, kurių galiojimo terminas baigiasi 2002 m. liepos 31 d. ir kurių 7 langelyje yra nurodyta Vengrija, suinteresuotos šalies prašymu panaikinamos, o užstatai grąžinami proporcingai nepanaudotiems kiekiams.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugpjūčio 13 d.